和馬粹老脩廣德湖
作者：舒亶
朝代：宋

paragraphs: 古作重慮始，功利故能永。
末俗分錐刀，往往附光影。
此幾百歲餘，興廢屢動靜。
七鄉十萬家，利害寄俄頃。
譸張好惡曹，聒亂劇池黽。
使君武陵孫，明潔水中荇。
坐嘯黄堂春，獨得意外景。
登臨莽蕪没，歎息民不幸。
一日山水光，蕩漾出荒梗。
黍禾雜菰魚，狼籍被他境。
人指白鶴祠，慇懃竊有請。
衣冠儼郡公，一一畫真鯁。
斯人豈可作，庶用薦遺秉。
公乎且勿去，何以慰鄉井。
願屬丹青手，千載共觀省。